CELEX: 32017R0286
Language: lv
Date: 2017-02-17 00:00:00
Title: Komisijas Deleģētā regula (ES) 2017/286 (2017. gada 17. februāris), ar ko Deleģēto regulu (ES) 2016/1613 groza attiecībā uz lopkopjiem zemestrīces skartajos Itālijas reģionos

18.2.2017   
            
            
               LV
            
            
               Eiropas Savienības Oficiālais Vēstnesis
            
            
               L 42/7
            
         KOMISIJAS DELEĢĒTĀ REGULA (ES) 2017/286
   (2017. gada 17. februāris),
   ar ko Deleģēto regulu (ES) 2016/1613 groza attiecībā uz lopkopjiem zemestrīces skartajos Itālijas reģionos
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 219. panta 1. punktu saistībā ar tās 228. pantu,
   tā kā:
   
               (1)
            
            
               Komisijas Deleģētā Regula (ES) 2016/1613 (2) tika pieņemta, lai novērstu tirgus traucējumus piena nozarē, kas saistīti ar pasaules mēroga piedāvājuma un pieprasījuma nelīdzsvarotību, un citās lopkopības nozarēs, jo īpaši cūkgaļas, liellopu un teļa gaļas un aitu un kazu gaļas nozarē, kas arīdzan piedzīvoja tirgus grūtības.
            
         
               (2)
            
            
               Zemestrīce, kas 2016. gada 24. augustā skāra Itālijas vidieni un radīja lielus cilvēku un materiālos zaudējumus, kas bija par iemeslu ārkārtīgi nopietniem tirgus traucējumiem zemestrīces skartajos reģionos, kur apvidus ir pārsvarā kalnains un kuri cieš no strukturālām nepilnībām un kuros lopkopībai ir būtiska ekonomiskā un sociālā nozīme. Tā kā reģionā joprojām notiek zemestrīces pēcgrūdieni un jaunas zemestrīces, ar Deleģēto regulu (ES) 2016/1613 piešķirtās finanšu palīdzības izmantošana Itālijai ir kļuvusi vēl būtiskāka.
            
         
               (3)
            
            
               Tā kā Itālijai saskaņā ar Deleģēto regulu (ES) 2016/1613 piešķirtā summa kompensēs tikai nelielu summu no faktiskajiem zaudējumiem, kas radās lopkopības lauksaimniekiem zemestrīces skartajos reģionos, ir lietderīgi ļaut Itālijai piešķirt papildu atbalstu šiem lauksaimniekiem, vēl papildinot Savienības palīdzību.
            
         
               (4)
            
            
               Tolaik nezinot, ka zemestrīces skartajos Itālijas reģionos stāvoklis turpinās pasliktināties, Deleģētajā regulā (ES) 2016/1613 noteikts, ka tiesības saņemt Savienības atbalstu par atbilstīgajiem izdevumiem, kas saistīti ar šiem maksājumiem, ir spēkā tikai tad, ja minētie maksājumi veikti līdz 2017. gada 30. septembrim. Tādēļ ir lietderīgi pagarināt attiecīgo izdevumu veikšanas termiņu līdz vēlākam datumam.
            
         
               (5)
            
            
               Tāpat ir lietderīgi pagarināt termiņu, līdz kuram Itālijai jāziņo par katru pasākumu izmaksātās kopsummas, saņēmēju skaits un veids, kā arī novērtējums par pasākuma efektivitāti.
            
         
               (6)
            
            
               Lai nodrošinātu, ka lopkopības lauksaimnieki zemestrīces skartajos Itālijas reģionos saņemtu atbalstu iespējami drīz, būtu jāparedz, ka Itālijai nekavējoties jāpiemēro noteikumi, kas noteikti Deleģētajā regulā (ES) 2016/1613, kura grozīta ar šo regulu. Tādēļ šai regulai būtu jāstājas spēkā nākamajā dienā pēc tās publicēšanas,
            
         IR PIEŅĒMUSI ŠO REGULU.
   1. pants
   Deleģēto regulu (ES) 2016/1613 groza šādi:
   
               1)
            
            
               regulas 1. panta 1. punktam pievieno šādu daļu:
               “Taču attiecībā uz zemestrīces skartajiem Itālijas reģioniem tiesības saņemt Savienības atbalstu par izdevumiem, kas saistīti ar šai regulai atbilstīgajiem maksājumiem, ir spēkā tikai tad, ja šie maksājumi veikti ne vēlāk kā 2018. gada 30. septembrī.”;
            
         
               2)
            
            
               regulas 2. pantā pievieno šādas daļas:
               “Papildus panta pirmajā daļā minētajam atbalstam attiecībā uz Itāliju, papildu atbalstu lopkopjiem zemestrīces skartajos Itālijas reģionos var piešķirt maksimāli 100 % apmērā no pielikumā noteiktās summas.
               Papildu atbalstu lopkopjiem zemestrīces skartajos Itālijas reģionos izmaksā ne vēlāk kā 2018. gada 30. septembrī.”;
            
         
               3)
            
            
               regulas 3. panta b) punktā pievieno šādu daļu:
               “Tomēr attiecībā uz atbalstu lopkopjiem zemestrīces skartajos Itālijas reģionos Itālija ne vēlāk kā 2018. gada 15. oktobrī paziņo Komisijai par katru pasākumu izmaksātās kopsummas, saņēmēju skaitu un veidu, kā arī novērtējumu par pasākuma efektivitāti.”
            
         2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 17. februārī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 671. lpp.
   
   
      (2)  Komisijas 2016. gada 8. septembra Deleģētā regula (ES) 2016/1613, ar ko nosaka ārkārtas pielāgošanas atbalstu piena ražotājiem un citu lopkopības nozaru lauksaimniekiem, (OV L 242, 9.9.2016., 10. lpp.).